**Eesti keele õppekava A2-tasemele**

**Õppeasutuse nimi:** Keelerõõmud Keeltekool OÜ

**Õppekava nimetus:**

Eesti keele A2-taseme eksamiks ettevalmistamisele suunatud täiendkoolitus.

**Õppekavarühm:**Keeleõpe, eesti keel võõrkeelena.

**Õppekava koostamise alus:**Euroopa keeleõppe raamdokument. (<https://bit.ly/3SQjqsZ>)

**Õppe maht:** 200 akadeemilist tundi, millest kas 140 või 160 tundi on auditoorset õpet ja vastavalt kas 60 või 80 tundi on iseseisvat tööd.

Vastavalt tellija soovile võib korraldada erineva kestusega lühikursust, intensiiv- ja poolintensiivkursust.

Auditoorses õppes keskendutakse peamiselt kõne arendamisele ja mõistmisele ning grammatika seaduspärasuste selgitamisele. Iseseisvalt tuleb kodus õppida sõnavara, teha grammatikaharjutusi ja kirjalikke loovtöid ning võimalusel praktiseerida keelt keelekeskkonnas.

**Sihtgrupp ja õppe alustamise tingimused:** Õppijad, kes soovivad omandada eesti keelt A2-tasemel. Õppijate vastuvõtt toimub sooviavalduse alusel ja osalus kinnitatakse koolituslepingus ja registreerimislehel. Õpingute alustamise tingimuseks on eesti keele A1-taseme kursuse lõpetamine viimase aasta jooksul või Keelerõõmud Keeltekooli tasemetesti sooritamine.

**Õppe eesmärk:**  
Omandada eesti keele oskus A2 tasemel, mis võimaldab toime tulla igapäevastes suhtlusolukordades, mis nõuavad otsest ja lihtsat infovahetust tuttavatel teemadel.

**Õpiväljundid:**Koolituse lõpuks iga õppija:

* saab aru fraasidest ja sageli kasutatavatest sõnadest, mis on vahetult seotud talle oluliste valdkondadega; saab aru lühikeste, lihtsate ja selgelt väljahääldatud ütluste põhisisust.
* saab aru lühikestest lihtsatest tekstidest; oskab leida informatsiooni lihtsatest igapäevatekstidest, samuti saab aru lühikestest lihtsatest isiklikest kirjadest.
* saab hakkama igapäevastes suhtlusolukordades, mis nõuavad otsest ja lihtsat infovahetust tuttavatel teemadel; oskab vestluses kaasa rääkida, ehkki ei oska veel ise vestlust juhtida.
* oskab kasutada mitmeid fraase ja lauseid, et kirjeldada oma perekonda ja teisi inimesi, elutingimusi, hariduslikku tagapõhja, praegust või eelmist tööd.
* oskab teha märkmeid ja koostada väga lihtsat isiklikku kirja.

**Õppe sisu:**

Kõnearenduse teemad:

* Tervitamine ja hüvastijätt. Tutvumine ja tutvustamine. Isikuandmed, telefoninumbrid, posti- ja meiliaadressid. Dokumendid ja ankeedid. Lihtne info enda, oma pere ja kodu kohta. Rahvus, vanus, päritolu, sünnikoht ja sünniaeg.
* Haridus ja töö. Elukutsed. Oma töö ja töökoha kirjeldus. Hariduskäik ja töö. CV. Tulevikuplaanid, elukutse valik, õppimisvõimalused. Tööülesanded. Tööpäeva kirjeldus.
* Teenindus ja teenindusasutused. Lahtiolekuajad, asukohad, teenuste liigid, hinnad ja raha. Sildid ja juhised. Pangas, postkontoris, juuksuris jm.
* Kodu ja kodukoht. Igapäevaelu. Kodu ümbruse kirjeldus. Perekond, lähedased ja kodune elu. Eluase. Kodu sisustus. Majapidamine. Külaliste kutsumine. Minu päev.
* Tervis ja heaolu. Arsti vastuvõtuajad. Apteegis. Ravimi infoleht. Enesetunde kirjeldus. Kiirabi kutsumine.
* Vaba aeg, harrastused ja meelelahutus. Huvid ja hobid. Vaba aja veetmise eelistused. Sport, muusika, raamatud. Kultuuri- ja meelelahutusasutused: asukohad, lahtiolekuajad, piletihinnad jm. Ürituse kirjeldus. Kutse peole jm.
* Sisseostud ja hinnad. Poed, asukohad, lahtiolekuajad. Kaubad, mõõdud, suurusnumbrid. Ostude kirjeldus. Kauba hinna ja kvaliteedi võrdlus. Sooduspakkumised. Ostude eest tasumine.
* Söök ja jook. Söögikohtade asukohad, lahtiolekuajad, hinnad. Toitumisharjumused. Laua broneerimine restoranis. Menüüd ja toidu tellimine. Suhtlemine söögilauas. Toiduretseptid.
* Inimesed ja suhtlemine. Välimus ja iseloom. Inimeste iseloomustamine ja kirjeldamine. Teadete ja sõnumite jätmine.
* Keskkond, kohad, loodus, ilm. Asukoha kirjeldus. Tee küsimine ja juhatamine. Ilmateade. Maakaart. Loomad, linnud, taimed.
* Kultuur ja keeled. Kultuurisündmused: toimumiskohad, -ajad, piletihinnad, esinejad. Ürituse kirjeldus. Keeleoskus, keeleõpe, keele praktiseerimine.
* Reisimine, transport, vaatamisväärsused. Ühistranspordi sõiduplaan. Sõidu algus- ja sihtpunkt. Reis ja selle planeerimine. Tee leidmine ja juhatamine kaardi abil. Toa broneerimine hotellis. Reisipostkaart.

Kirjutamine: Ankeetide, taotluste, registreerimisvormide täitmine. Info küsimine ametiasutustest. Ümbruse kirjeldus, minevikusündmuste kirjeldus. Postkaardi kirjutamine (õnnitlus- või tänukaart, reisipostkaart). Kutse koostamine. Minu päev. CV. Ametlik ja mitteametlik e-mail, märkmete tegemine, lühikirjand, arvamuste-argumentide avaldamine.

Sõnavara: Ülaltoodud kõnearendusteemade sõnavara.

Grammatika: Tähestik; hääldamine ja ortograafia. Lauseehitus. Asesõnad, küsisõnad, arvsõnad, kaassõnad; sidesõnad ja määrsõnad. Omadussõna võrdlemine. Ainsus ja mitmus. Jaatus ja eitus. Ma- ja da-tegevusnimi. Käändsõna käänamine. Tegusõna pööramine olevikus ja lihtminevikus. Käskiv ja tingiv kõneviis.

**Õppekeskkond:**Kursused viiakse läbi tunni alusel keeleõppeks renditavates ruumides Narvas või tellija soovil Zoomi veebiplatvormil. Õppeklassid vastavad tervisekaitse- ja ohutusnõuetele. Õppeklassides on internetiühendus ning nad on varustatud tahvli, arvuti ja audio-visuaalse esitlustehnikaga.

**Õppemeetodid:**Peamiselt rakendatakse kommunikatiivseid õppemeetodeid, nagu dialoogid, rollimängud, rühma- ja paaristööd, kasutatakse grammatikaharjutusi baasteadmiste omandamiseks. Samuti tehakse lugemis- ja kuulamisharjutusi õige häälduse harjutamiseks ning kõne ja kirjaliku teksti mõistmise arendamiseks.

**Hindamismeetod. Hindamiskriteeriumid:**

Õppijatele antakse õpiväljundite omandamise kohta tagasisidet jooksvalt õppeprotsessi käigus. Hindamine toimub lõpueksamil, mis koosneb suulisest ja kirjalikust osast. Suuline osa on vestlus õppija ja õpetaja vahel. Kirjalik osa koosneb kuulamisharjutusest, grammatikaharjutusest, lugemisharjutusest ja kirjalikust loovtööst.

Kuulamine – saab aru lihtsatest küsimustest ja kuuldud info põhissisust, kui vestluspartner räägib aeglaselt ja selgelt ning öeldut kordab. (Hinnatakse suulises ja kirjalikus osas)

Lugemine – saab aru lühikestest lihtsatest tekstidest; oskab leida informatsiooni lihtsatest igapäevatekstidest (näiteks reklaamid, tööpakkumised, brošüürid, menüüd, sõiduplaanid) ), samuti saab aru lühikestest lihtsatest isiklikest kirjadest.  (Hinnatakse eksami kirjaliku osa grammatika- ja lugemisharjutustes.)

Rääkimine – oskab vastata enda kohta esitatud küsimustele, räägib lihtsate lausetega endast, oma perest, elukohast, toidust. Oskab kasutada mitmeid fraase ja lauseid, et kirjeldada oma perekonda ja teisi inimesi, elutingimusi, hariduslikku tausta, praegust või varasemat tööd. (Hinnatakse eksami suulise osa vestluses.)

Kirjutamine - oskab koostada lühikese isikliku kirja või teate. (Hinnatakse eksami kirjaliku osa loovtöös.)

**Õppematerjalid:**Põhiõpik on M. Simmul, I. Mangus „Tere jälle!“ või M. Pesti, H. Ahi „E nagu Eesti“.  
Kursuse lisamaterjalid:  
1. [www.keeleklikk.ee](http://www.keeleklikk.ee)  
2. [www.learningapps.com](http://www.learningapps.com)

3.www.quizlet.com

4.www.wordwall.com  
5. <https://harno.ee/eesti-keele-tasemeeksamid>

6. <https://sonaveeb.ee/>

7.M. Kitsnik „Kirjuta mulle“, 2012

11. Helis Oidekivi „Harjuta eesti keelt teise keelena A2-B1“, 2023  
12. S. Rammo, M. Teral, B. Klaas-Lang, M. Allik „Keel selgeks“, 2012

**Täiendkoolituse lõpetamise tingimused ja väljastatavad dokumendid:**

Keelerõõmud Keeltekool OÜ väljastab kursuse lõpetanule tunnistuse tingimusel, et õppija on osalenud vähemalt 80% auditoorsetest tundidest ja läbinud edukalt kursuse lõpueksami. Lõpueksam hõlmab kirjutamist, kuulamist, lugemist ja kõnelemist ning selle abil kontrollitakse eespool mainitud õpiväljundite omandamist. Eksam loetakse sooritatuks, kui õppija saavutab vähemalt 60% maksimaalsest punktisummast.

Tunnistusele kantakse lõpetatud kursuse nimetus ja kestus, kursuse toimumise aeg ning osaleja nimi ja isikukood. Tunnistusele kirjutavad alla kursuse õpetaja ja keeltekooli juhataja. Kui osaleja ei läbinud edukalt kursuse lõpueksamit ja/või ei osalenud vajalikul arvul tundides, antakse talle kursuse lõpus tõend, kus on märgitud osaletud tundide arv. Tõendi allkirjastab Keelerõõmud Keeltekooli juhataja.