**Inglise keele õppekava - algtase (A1)**

**Õppeasutuse nimi:**Keelerõõmud Keeltekool OÜ

**Õppekava nimetus:**Inglise keele A1-taseme täiendkoolitus (moodulid A1.1 ja A1.2)

**Õppekavarühm:**Keeleõpe, inglise keel võõrkeelena

**Õppekava koostamise alus:**Euroopa keeleõppe raamdokument (<https://bit.ly/3SQjqsZ>)

**Õppe maht ja ülesehitus:**200 akadeemilist tundi, millest 140 tundi on auditoorset õpet ja 60 tundi iseseisvat tööd. Tunnid toimuvad kaks korda nädalas, kaks akadeemilist tundi korraga. Õppe kestus on 35 nädalat ehk 9 kuud.

Vastavalt tellija soovile võib korraldada erineva kestusega lühikursust, intensiiv- ja poolintensiivkursust.

Auditoorses õppes keskendutakse peamiselt kõne arendamisele ja mõistmisele ning grammatika seaduspärasuste selgitamisele. Iseseisvalt tuleb kodus õppida sõnavara, teha grammatikaharjutusi ja kirjalikke loovtöid ning võimalusel praktiseerida keelt keelekeskkonnas.

**Sihtgrupp ja õppe alustamise tingimused:**Õppijad, kes soovivad omandada inglise keelt A1-tasemel (täiskasvanud ja kooliõpilased). Õppijate vastuvõtt toimub sooviavalduse alusel ja osalus kinnitatakse koolituslepingus ja registreerimislehel.

**Õppe eesmärk:** Omandada inglise keele oskus A1-tasemel, mis võimaldab hakkama saada igapäevastes suhtlusolukordades, kus on vajalik otsekohene ja lihtne infovahetus tuttavatel teemadel.

**Õpiväljundid**: kursuse lõpuks oskab õppija ennast tutvustada, rääkida oma tööst, perekonnast, sõpradest ja hobidest; lihtsate sõnadega kirjeldada oma ümbrust, sündmusi ja inimesi; teed küsida ja juhatada; väljendada oma soove ja eelistusi; vastata kaasvestleja küsimustele igapäevastel teemadel ning ise samasuguseid küsimusi esitada.

Kursuse edukalt läbinu saab aru aeglasest kõnest, mis kasutab lihtsat sõnavara ja algtasemel grammatikat; ta oskab kirjutada postkaarti ja täita ankeeti ning pidada lühikest telefonivestlust.

**Õppe sisu**:

Kõnearenduse teemad:

* Tervitamine. Enda ja kaaslaste esitlemine. Hüvastijätmine.
* Isikuandmed ja ankeedid. Telefoninumbrid, posti- ja meiliaadressid.
* Tee küsimine, tee juhatamine. Kella küsimine ja ütlemine.
* Inimeste kirjeldamine (välimus ja iseloom), nende kohta küsimuste esitamine.
* Kuupäevad ja aastaajad. Ümbruse kirjeldamine.
* Ilm ja loodus.
* Telefonivestlused.
* Igapäevased situatsioonid poes, restoranis, lennujaamas, hotellis, pangas, juuksuris jne.
* Hobid, vaba aeg ja meelelahutus. Kino, teater, kontsert, sport, raamatud ja muusika.
* Päritolu, rahvused, keeled.
* Kodu ja perekond.
* Pühad ja tähtpäevad Inglismaal ja mujal.
* Töö ja õppimine, haridus ja ametid.
* Reisimine ja puhkus.
* Minu päev.
* Enda eelistuste ja soovide väljendamine ning ka vestluspartneri eelistuste ja soovide kohta küsimine.

Sõnavara: tähestik; igapäevased nimi-, omadus- ja tegusõnad; põhi- ja järgarvud; ametid; maad, rahvad, keeled; ametid; perekond ja sõbrad; ilm; hobid; värvid; linn, kodu, maa; riided; transport; igapäevased viisakusväljendid ja käibefraasid.

Kirjutamine: Ankeetide, taotluste, registreerimisvormide täitmine. Postkaardi kirjutamine (õnnitlus- või tänukaart). Minu päev. Küsimuste ja vastuste koostamine. Lühikeste kirjelduste koostamine.

Grammatika: Jaatus ja eitus. Ainsus ja mitmus. Asesõnad. Lihtolevik, kestev olevik, lihtminevik, tuleviku väljendamine olevikuga. Küsimuste moodustamine, küsimustele vastamine. Eessõnad. Määrsõnad. Modaaltegusõnad.

**Õppekeskkond:**Kursused viiakse läbi tunni alusel keeleõppeks renditavates ruumides Narvas või tellija soovil Zoomi veebiplatvormil. Õppeklassid vastavad tervisekaitse- ja ohutusnõuetele. Õppeklassides on internetiühendus ning nad on varustatud tahvli, arvuti ja audio-visuaalse esitlustehnikaga.

**Õppemeetodid:**Peamiselt rakendatakse kommunikatiivseid õppemeetodeid, nagu dialoogid, rollimängud, rühma- ja paaristööd, kasutatakse grammatikaharjutusi baasteadmiste omandamiseks. Samuti tehakse lugemis- ja kuulamisharjutusi õige häälduse harjutamiseks ning kõne ja kirjaliku teksti mõistmise arendamiseks.

**Hindamismeetodid. Hindamiskriteeriumid:**

Õppijatele antakse õpiväljundite omandamise kohta tagasisidet jooksvalt õppeprotsessi käigus. Hindamine toimub lõpueksamil, mis koosneb suulisest ja kirjalikust osast. Suuline osa on vestlus õppija ja õpetaja vahel. Kirjalik osa koosneb kuulamisharjutusest, grammatikaharjutusest, lugemisharjutusest ja kirjalikust loovtööst.

Kuulamine – saab aru lihtsatest küsimustest ja kuuldud info põhissisust, kui vestluspartner räägib aeglaselt ja selgelt ning öeldut kordab. (Hinnatakse suulises ja kirjalikus osas)

Lugemine – saab aru lühikestest lihtsatest tekstidest; oskab leida informatsiooni lihtsatest igapäevatekstidest (näiteks reklaamid, tööpakkumised, brošüürid, menüüd, sõiduplaanid). (Hinnatakse eksami kirjaliku osa grammatika- ja lugemisharjutustes.)

Rääkimine – oskab lühidalt rääkida oma tööst, perekonnast, sõpradest ja hobidest, lihtsate sõnadega kirjeldada oma ümbrust, sündmusi ja inimesi. Oskab teed küsida ja juhatada. Oskab esitada küsimusi igapäevateemadel ning sellistele küsimustele vastata. Oskab pidada lühikest telefonivestlust.  (Hinnatakse eksami suulise osa vestluses.)

Kirjutamine – oskab täita ankeeti ja kirjutada postkaarti. (Hinnatakse eksami kirjaliku osa loovtöös.)

**Õppematerjalid:**

1. John and Liz Soars “New Headway Beginner” 5thedition. Oxford University Press, 2019.
2. Raymond Murphy “Essential Grammar in Use”, Cambridge University Press, 2011.
3. Õpetaja koostatud materjalid.
4. Veebipõhised ressursid: [www.quizlet.com](http://www.quizlet.com), [www.wordwall.com](http://www.wordwall.com), [www.kahoot.com](http://www.kahoot.com), [www.padlet.com](http://www.padlet.com).

**Täiendkoolituse lõpetamise tingimused ja väljastatavad dokumendid:**

Keelerõõmud Keeltekool OÜ väljastab kursuse lõpetanule tunnistuse tingimusel, et õppija on osalenud vähemalt 80% auditoorsetest tundidest ja läbinud edukalt kursuse lõpueksami. Lõpueksam hõlmab kirjutamist, kuulamist, lugemist ja kõnelemist ning selle abil kontrollitakse eespool mainitud õpiväljundite omandamist. Eksam loetakse sooritatuks, kui õppija saavutab vähemalt 60% maksimaalsest punktisummast.

Tunnistusele kantakse lõpetatud kursuse nimetus ja kestus, kursuse toimumise aeg ning osaleja nimi ja isikukood. Tunnistusele kirjutavad alla kursuse õpetaja ja keeltekooli juhataja. Kui osaleja ei läbinud edukalt kursuse lõpueksamit ja/või ei osalenud vajalikul arvul tundides, antakse talle kursuse lõpus tõend, kus on märgitud osaletud tundide arv. Tõendi allkirjastab Keelerõõmud Keeltekooli juhataja.

Top of Form