**Inglise keele õppekava - esmane keeleoskus (A2)**

**Õppeasutuse nimi:**Keelerõõmud Keeltekool OÜ

**Õppekava nimetus:**Inglise keele A2-taseme täiendkoolitus (moodulid A2.1 ja A2.2)

**Õppekavarühm:**Keeleõpe, inglise keel võõrkeelena

**Õppekava koostamise alus:**Euroopa keeleõppe raamdokument (<https://bit.ly/3SQjqsZ>)

**Õppe maht ja ülesehitus:**200 akadeemilist tundi, millest 140 tundi on auditoorset õpet ja 60 tundi iseseisvat tööd. Tunnid toimuvad kaks korda nädalas, kaks akadeemilist tundi korraga. Õppe kestus on 35 nädalat ehk 9 kuud.

Vastavalt tellija soovile võib korraldada erineva kestusega lühikursust, intensiiv- ja poolintensiivkursust.

Auditoorses õppes keskendutakse peamiselt kõne arendamisele ja mõistmisele ning grammatika seaduspärasuste selgitamisele. Iseseisvalt tuleb kodus õppida sõnavara, teha grammatikaharjutusi ja kirjalikke loovtöid ning võimalusel praktiseerida keelt keelekeskkonnas.

**Sihtgrupp ja õppe alustamise tingimused:**Õppijad, kes soovivad omandada inglise keelt A2-tasemel (täiskasvanud ja kooliõpilased). Õppijate vastuvõtt toimub sooviavalduse alusel ja osalus kinnitatakse koolituslepingus ja registreerimislehel. Õpingute alustamise tingimuseks on inglise keele A1-taseme kursuse lõpetamine viimase aasta jooksul või Keelerõõmud Keeltekooli tasemetesti sooritamine.

**Õppe eesmärk:**Omandada inglise keele oskus A2 tasemel, mis võimaldab hakkama saada igapäevastes suhtlusolukordades, kus on vajalik otsekohene ja lihtne infovahetus tuttavatel teemadel.

**Õpiväljundid:**Kursuse lõpuks iga õppija:

* mõistab väljendeid ja sageli kasutatavaid sõnu, mis on otseselt seotud tema oluliste valdkondadega (nt isiklik info, perekond, poeskäik, elukoht, töö); mõistab lühikeste, lihtsate ja selgelt välja hääldatud ütluste põhisisu;
* saab aru lühikestest lihtsatest tekstidest; oskab leida informatsiooni lihtsatest igapäevatekstidest (näiteks reklaamid, tööpakkumised, brošüürid, menüüd, sõiduplaanid), samuti saab aru lühikestest lihtsatest isiklikest kirjadest;
* suudab toime tulla igapäevastes suhtlusolukordades, kus on vaja otsekohast ja lihtsat infovahetust tuttavatel teemadel; võimeline osalema vestluses, kuigi ei pruugi veel ise vestlust juhtida;
* on võimeline kasutama mitmeid fraase ja lauseid, et kirjeldada oma perekonda ja teisi inimesi, elutingimusi, hariduslikku tausta ning praegust või varasemat tööd;
* oskab teha märkmeid ja koostada väga lihtsat isiklikku kirja, näiteks tänukirja kirjutamiseks.

**Õppe sisu:**

Kõnearenduse teemad:

* Tutvumine, teiste ja enda tutvustamine. Isikuandmed, ankeedid ja avaldused.
* Kodu ja perekond. Sugulased. Naabrid. Külalised. Kombed ja traditsioonid. Kodused kohustused, tööjaotus peres: meeste- ja naistetööd
* Kinnisvara. Korteri üürimine ja ostmine. Maja osad, mööbel, kodutehnika. Ehitus ja remont.
* Kodumaa, päritolu, riigid, rahvad, keeled. Eesti ja Inglismaa võrdlemine. Rahvused ja keeled. Inglismaa loodus, suuremad linnad, saared jne.
* Haridus ja töö. Tööpäeva kirjeldus, oma töö tutvustamine. Elukutse valik. CV ja tööintervjuu, avaldus tööle kandideerimiseks. Tulevikuplaanid, elukutse valik ja valitud eriala sobivus.
* Teenindusasutused ja poed. Postkontoris, pangas, juuksuris, kaubanduskeskuses, restoranis. Reklaamid ja juhised.
* Vaba aeg, hobid ja meelelahutus. Kino, teater, kontsert, sport, raamatud ja muusika. Pühad ja tähtpäevad.
* Toiduained, söögid ja joogid. Restoranis, kohvikus, baaris
* Tervis. Kehaosad. Oma tervise eest hoolitsemine. Arsti juures ja apteegis.
* Mood ja riided.
* Loodus. Loomad, linnud, taimed. Ilm ja ilmateade. Aastaajad.
* Puhkus ja reisimine. Aktiivne ja passiivne puhkus. Transport. Teeküsimine- ja juhatamine. Reisi planeerimine, piletid, majutus, vaatamisväärsused. Reisimuljed.
* Viisakusvestlus seltskonnas. Telefonivestlused.
* Oma soovide ja eelistuste väljendamine, vestluspartneri soovide ja eelistuste kohta küsimine.

Kirjutamine: Ankeetide, taotluste, registreerimisvormide täitmine. Ümbruse kirjeldus, minevikusündmuste kirjeldus. Postkaardi kirjutamine (õnnitlus- või tänukaart, reisipostkaart). Kutse koostamine. Minu päev. CV. Ametlik ja mitteametlik e-mail, märkmete tegemine, lühikirjand, arvamuste-argumentide avaldamine.

Sõnavara: Ülaltoodud kõnearendusteemade sõnavara.

Grammatika: A1-taseme grammatika kordamine. Lihtolevik ja kestev olevik, lihtminevik ja kestev minevik, tulevik, täisminevik, tegusõnade rektsioonid; modaaltegusõnad; passiiv; sisejuhatus tingimuslausetesse; artiklid; omadussõnade võrdlus; asesõnad; kaassõnad.

**Õppekeskkond:**Kursused viiakse läbi tunni alusel keeleõppeks renditavates ruumides Narvas või tellija soovil Zoomi veebiplatvormil. Õppeklassid vastavad tervisekaitse- ja ohutusnõuetele. Õppeklassides on internetiühendus ning nad on varustatud tahvli, arvuti ja audio-visuaalse esitlustehnikaga.

**Õppemeetodid:**Peamiselt rakendatakse kommunikatiivseid õppemeetodeid, nagu dialoogid, rollimängud, rühma- ja paaristööd, kasutatakse grammatikaharjutusi baasteadmiste omandamiseks. Samuti tehakse lugemis- ja kuulamisharjutusi õige häälduse harjutamiseks ning kõne ja kirjaliku teksti mõistmise arendamiseks.

**Hindamismeetodid. Hindamiskriteeriumid:**

Õppijatele antakse õpiväljundite omandamise kohta tagasisidet jooksvalt õppeprotsessi käigus. Hindamine toimub lõpueksamil, mis koosneb suulisest ja kirjalikust osast. Suuline osa on vestlus õppija ja õpetaja vahel. Kirjalik osa koosneb kuulamisharjutusest, grammatikaharjutusest, lugemisharjutusest ja kirjalikust loovtööst.

Kuulamine – saab aru lihtsatest küsimustest ja kuuldud info põhissisust, kui vestluspartner räägib aeglaselt ja selgelt ning öeldut kordab. (Hinnatakse suulises ja kirjalikus osas)

Lugemine – saab aru lühikestest lihtsatest tekstidest; oskab leida informatsiooni lihtsatest igapäevatekstidest (näiteks reklaamid, tööpakkumised, brošüürid, menüüd, sõiduplaanid) ), samuti saab aru lühikestest lihtsatest isiklikest kirjadest.  (Hinnatakse eksami kirjaliku osa grammatika- ja lugemisharjutustes.)

Rääkimine – oskab vastata enda kohta esitatud küsimustele, räägib lihtsate lausetega endast, oma perest, elukohast, toidust. Oskab kasutada mitmeid fraase ja lauseid, et kirjeldada oma perekonda ja teisi inimesi, elutingimusi, hariduslikku tausta, praegust või varasemat tööd. (Hinnatakse eksami suulise osa vestluses.)

Kirjutamine - oskab koostada lühikese isikliku kirja või teate. (Hinnatakse eksami kirjaliku osa loovtöös.)

**Õppematerjalid:**

1. John and Liz Soars “New Headway Elementary” 5thedition. Oxford University Press, 2019.
2. Raymond Murphy “Essential Grammar in Use”, Cambridge University Press, 2011.
3. Õpetaja koostatud materjalid.
4. Veebipõhised ressursid: [www.quizlet.com](http://www.quizlet.com), [www.wordwall.com](http://www.wordwall.com), [www.kahoot.com](http://www.kahoot.com), [www.padlet.com](http://www.padlet.com).

**Täiendkoolituse lõpetamise tingimused ja väljastatavad dokumendid:**

Keelerõõmud Keeltekool OÜ väljastab kursuse lõpetanule tunnistuse tingimusel, et õppija on osalenud vähemalt 80% auditoorsetest tundidest ja läbinud edukalt kursuse lõpueksami. Lõpueksam hõlmab kirjutamist, kuulamist, lugemist ja kõnelemist ning selle abil kontrollitakse eespool mainitud õpiväljundite omandamist. Eksam loetakse sooritatuks, kui õppija saavutab vähemalt 60% maksimaalsest punktisummast.

Tunnistusele kantakse lõpetatud kursuse nimetus ja kestus, kursuse toimumise aeg ning osaleja nimi ja isikukood. Tunnistusele kirjutavad alla kursuse õpetaja ja keeltekooli juhataja. Kui osaleja ei läbinud edukalt kursuse lõpueksamit ja/või ei osalenud vajalikul arvul tundides, antakse talle kursuse lõpus tõend, kus on märgitud osaletud tundide arv. Tõendi allkirjastab Keelerõõmud Keeltekooli juhataja.