**Inglise keele õppekava – kesktase (B1)**

**Õppeasutuse nimi: Keelerõõmud Keeltekool OÜ**

**Õppekava nimetus:**Inglise keele B1-taseme täiendkoolitus (moodulid B1.1 ja B1.2).

**Õppekavarühm:** Keeleõpe, inglise keel võõrkeelena  
   
**Õppekava koostamise alus:** Euroopa keeleõppe raamdokument (<https://bit.ly/3SQjqsZ>)

**Õppe maht ja ülesehitus:**200 akadeemilist tundi, millest 140 tundi on auditoorset õpet ja 60 tundi iseseisvat tööd. Tunnid toimuvad kaks korda nädalas, kaks akadeemilist tundi korraga. Õppe kestus on 35 nädalat ehk 9 kuud.

Vastavalt tellija soovile võib korraldada erineva kestusega lühikursust, intensiiv- ja poolintensiivkursust.

Auditoorses õppes keskendutakse peamiselt kõne arendamisele ja mõistmisele ning grammatika seaduspärasuste selgitamisele. Iseseisvalt tuleb kodus õppida sõnavara, teha grammatikaharjutusi ja kirjalikke loovtöid ,lisaks on soovituslik jälgida ingliskeelseid tele- ja raadiosaateid, lugeda lihtsamaid ajakirjanduslikke tekste ning võimalusel praktiseerida keelt keelekeskkonnas.

**Sihtgrupp ja õppe alustamise tingimused:**  
Õppijad, kes soovivad omandada inglise keelt B1-tasemel (täiskasvanud ja kooliõpilased). Õppijate vastuvõtt toimub sooviavalduse alusel ja osalus kinnitatakse koolituslepingus ja registreerimislehel. Õpingute alustamise tingimuseks on inglise keele A2-taseme kursuse lõpetamine viimase aasta jooksul või Keelerõõmud Keeltekooli kirjaliku ja suulise tasemetesti sooritamine.

**Õppe eesmärk:**  
Omandada inglise keele oskus B1-tasemel, mis võimaldab enamasti ingliskeelses keskkonnas hakkama saada.  
  
**Õpiväljundid:**  
Iga õppija koolituse lõpuks:

* saab aru põhilisest infost selges tavakõnes tuttaval teemal: töö, kool, vaba aeg jne; mõistab aeglaselt ja selgelt edastatud raadio- või telesaadete põhisisu.
* saab aru tekstidest, mis koosnevad sagedamini esinevatest või oma töö või huvialadega seotud sõnadest.
* oskab spontaanselt vestelda tuttaval või temaga seotud teemal: pere, hobid, töö, reisimine ja päevasündmused.
* oskab lihtsate lausetega kirjeldada kogemusi, sündmusi, unistusi ja kavatsusi.
* oskab väljendada oma vaateid, lühidalt põhjendada ning selgitada oma seisukohti ja plaane, kuid argumenteeritud väitluses võib veel esineda raskusi. Oskab edasi anda jutu, raamatu ja filmi sisu.
* oskab koostada lihtsat teksti tuttaval või talle huvi pakkuval teemal. Oskab kirjutada isiklikku või lihtsat ametlikku kirja.

**Õppe sisu:**  
Kõnearenduse teemad:

* Enda ja oma pere põhjalik tutvustamine. Info päritolu kohta, oma kodumaa tutvustamine. Kombed ja traditsioonid eri maades, kultuuritaustade võrdlus. Suhted kodus ja sugulaste vahel. Ametlikud dokumendid.
* Töö, ametid. Oma töö kirjeldamine, tööülesanded. Töö- ja õppimisvõimalused. Töövestlus. Elulookirjeldus: töökogemus, hariduskäik. Tulevikuplaanid.
* Vaba aja veetmise viisid. Enda eelistuste väljendamine ja põhjendamine. Kultuurielamuse kirjeldamine.
* Puhkuse veetmise viisid, aktiivne ja passiivne puhkus. Reisimine, reisi planeerimine. Tee leidmine, info küsimine võõras linnas. Reisimuljete jutustamine. Vaatamisväärsused.
* Asjaajamine ametiasutustes. Suhtlemine teenindusasutustes ja kaubandusvõrgus. Kaubanduskeskuses, toidupoes, pangas, postkontoris jne. Info küsimine, kaebuste esitamine. Telefonivestlus.
* Ühiskondlik elu. Uudised ja päevakajalised sündmused. Reklaam. Oma arvamuse avaldamine.
* Kohvikus ja restoranis. Menüüd ja retseptid. Täpsustavate küsimuste esitamine. Kiitva hinnangu andmine, rahulolematuse väljendamine. Toiduained, söögid ja joogid. Tervislik toitumine. Eri maade söömistavad.
* Ilm ja loodus. Ilmateate koostamine. Ümbruse kirjeldamine. Loomad, linnud taimed. Aastaaegade, looduse kirjeldamine eri maades.
* Arsti juures ja apteegis. Haiglas. Kiirabi kutsumine. Kehaosad, haigused ja kaebused.   
  Kinnisvara. Korteri üürimine ja ostmine. Maja osad, mööbel, kodutehnika. Ehitus ja remont.
* Seltskonnaüritused. Sõpradel külas. Ametlikul vastuvõtul. Seltskondlik vestlus.
* Välimus ja iseloom. Inimeste iseloomustamine ja kirjeldamine. Inimsuhted. Konfliktide lahendamine. Oma soovide ja eelistuste väljendamine, vestluspartneri soovide ja eelistuste kohta küsimine. Ettepanekud ja kokkulepped. Oma seisukohtade väljendamine ja põhjendamine.

Grammatika: Oleviku, mineviku ja tuleviku ajavormid. Määrava ja umbmäärase artikli kasutamine. Passiiv. Tingimuslaused. Kaudne kõneviis. Eessõnad. Modaalverbid. Asesõnad. Küsisõnad. Omadussõnade võrdlus.

**Õppekeskkond:**Kursused viiakse läbi tunni alusel keeleõppeks renditavates ruumides Narvas või tellija soovil Zoomi veebiplatvormil. Õppeklassid vastavad tervisekaitse- ja ohutusnõuetele. Õppeklassides on internetiühendus ning nad on varustatud tahvli, arvuti ja audio-visuaalse esitlustehnikaga.

**Õppemeetodid:**Peamiselt rakendatakse kommunikatiivseid õppemeetodeid, nagu dialoogid, rollimängud, rühma- ja paaristööd, kasutatakse grammatikaharjutusi baasteadmiste omandamiseks. Samuti tehakse lugemis- ja kuulamisharjutusi õige häälduse harjutamiseks ning kõne ja kirjaliku teksti mõistmise arendamiseks.

**Hindamismeetodid. Hindamiskriteeriumid:**

Õppijatele antakse õpiväljundite omandamise kohta tagasisidet jooksvalt õppeprotsessi käigus. Hindamine toimub lõpueksamil, mis koosneb suulisest ja kirjalikust osast. Suuline osa on vestlus õppija ja õpetaja vahel. Kirjalik osa koosneb kuulamisharjutusest, grammatikaharjutusest, lugemisharjutusest ja kirjalikust loovtööst.

Kuulamine – saab aru küsimustest ja kuuldud info, raadio- ning telesaadete põhissisust. (Hinnatakse eksami kirjaliku osa kuulamisharjutuses ja suulise osa vestlusel.)

Lugemine – mõistab tekstide sisu, saab aru sündmuste, mõtete ja soovide kirjeldustest, saab aru tööga seotud sõnavarast ja tekstidest, lünkharjutuste tegemisel tunneb ära korrektse grammatilise vormi, arvab ära tundmatuid sõnu konteksti baasil. (Hinnatakse eksami kirjaliku osa grammatika- ja lugemisharjutuses.)

Rääkimine – räägib spontaanselt endast, oma perest, igapäevaelust ja tööst, huvialadest, plaanidest ja kavatsustest. (Hinnatakse eksami suulise osa vestlusel.)

Kirjutamine – oskab koostada korrektse ülesehitusega teksti, kirjeldada oma kogemusi ja muljeid, oskab moodustada grammatiliselt korrektseid lauseid. (Hinnatakse eksami kirjaliku osa grammatikaharjutuses, lugemisharjutuses ja loovtöös.)

**Õppematerjalid:**  
1. John and Liz Soars “New Headway Pre-Intermediate” 5thedition. Oxford University Press, 2019.  
2. Raymond Murphy “English Grammar in Use”, Cambridge University Press, 2011.  
3. Õpetaja koostatud materjalid.

4. Veebipõhised ressursid: [www.quizlet.com](http://www.quizlet.com), [www.wordwall.com](http://www.wordwall.com), [www.kahoot.com](http://www.kahoot.com), [www.padlet.com](http://www.padlet.com).

**Täiendkoolituse lõpetamise tingimused ja väljastatavad dokumendid:**

Keelerõõmud Keeltekool OÜ väljastab kursuse lõpetanule tunnistuse tingimusel, et õppija on osalenud vähemalt 80% auditoorsetest tundidest ja läbinud edukalt kursuse lõpueksami. Lõpueksam hõlmab kirjutamist, kuulamist, lugemist ja kõnelemist ning selle abil kontrollitakse eespool mainitud õpiväljundite omandamist. Eksam loetakse sooritatuks, kui õppija saavutab vähemalt 60% maksimaalsest punktisummast.

Tunnistusele kantakse lõpetatud kursuse nimetus ja kestus, kursuse toimumise aeg ning osaleja nimi ja isikukood. Tunnistusele kirjutavad alla kursuse õpetaja ja keeltekooli juhataja. Kui osaleja ei läbinud edukalt kursuse lõpueksamit ja/või ei osalenud vajalikul arvul tundides, antakse talle kursuse lõpus tõend, kus on märgitud osaletud tundide arv. Tõendi allkirjastab Keelerõõmud Keeltekooli juhataja.