**Inglise keele õppekava – edasijõudnutele (B2)**

**Õppeasutuse nimi: Keelerõõmud Keeltekool OÜ**  
   
**Õppekava nimetus:**  
Inglise keele B2-taseme täiendkoolitus (moodulid B2.1 ja B2.2)  
   
**Õppekavarühm:**  
Keeleõpe, inglise keel võõrkeelena  
   
**Õppekava koostamise alus:**  
Euroopa keeleõppe raamdokument ( <https://bit.ly/3SQjqsZ>)

**Õppe maht ja ülesehitus:**200 akadeemilist tundi, millest 140 tundi on auditoorset õpet ja 60 tundi iseseisvat tööd. Tunnid toimuvad kaks korda nädalas, kaks akadeemilist tundi korraga. Õppe kestus on 35 nädalat ehk 9 kuud.

Vastavalt tellija soovile võib korraldada erineva kestusega lühikursust, intensiiv- ja poolintensiivkursust.

Auditoorses õppes keskendutakse peamiselt kõne arendamisele ja mõistmisele ning grammatika seaduspärasuste selgitamisele. Iseseisvalt tuleb kodus õppida sõnavara, teha grammatikaharjutusi ja kirjalikke loovtöid ,lisaks on soovituslik jälgida ingliskeelseid tele- ja raadiosaateid, lugeda keerukamaid ajakirjanduslikke tekste, tänapäeva inglise proosakirjandust ning võimalusel praktiseerida keelt keelekeskkonnas.

**Sihtgrupp ja õppe alustamise tingimused:**  
Õppijad, kes soovivad omandada inglise keelt B2-tasemel. Õppijate vastuvõtt toimub sooviavalduse alusel ja osalus kinnitatakse koolituslepingus ja registreerimislehel. Õpingute alustamise tingimuseks on inglise keele B1-taseme kursuse lõpetamine viimase kahe aasta jooksul või Keelerõõmud Keeltekooli kirjaliku ja suulise tasemetesti sooritamine.  
  
**Õppe eesmärk:**  
Omandada inglise keele oskus B2 tasemel, mis võimaldab inglise keeles nii suuliselt kui ka kirjalikult spontaalselt ja ladusalt suhelda.  
  
**Õpiväljundid:**  
Iga õppija koolituse lõpuks:

* saab aru kiirest ingliskeelsest kõnest, ka abstraktsetel teemadel, suudab jälgida ja mõista pikemaid kõnesid ja ettekandeid. Saab aru teleuudiste, ühiskonna- ja poliitikasaadete ning filmide sisust.
* saab aru aktuaalsetel teemadel kirjutatud ajaleheartiklitest, loeb ja mõistab ingliskeelset proosakirjandust.
* oskab inglise keeles spontaanselt ja ladusalt vestelda. Suudab tuttaval teemal aktiivselt arutelus osaleda, oskab selgelt ja argumenteeritult oma seisukohti esitada. Suudab üksikasjalikult kirjeldada sündmusi ja olukordi, suudab pidada varem ettevalmistatud loengut.
* oskab kirjutada selgeid ja detailseid tekste tuttavatel teemadel. Oskab kirjutada esseed, lühiartiklit. Suudab koostada aruannet või ettekannet. Oskab kirjutada ameti- ja isiklikke kirju.

**Õppe sisu:**

Kõnearenduse teemad:

* Mina ja minu pere. Peresuhted. Põlvkondadevahelised erinevused. Abielu ja lahutus. Info päritolu kohta, oma kodumaa tutvustamine, teiste maade ja kultuuride tutvustamine. Rahvad ja kombed, stereotüübid.
* Inimestevahelised suhted. Inimese välimus ja iseloom. Sõbrad ja tuttavad. Suhted töökollektiivis, koolis. Konfliktide lahendamine. Oma soovide ja eelistuste väljendamine, vestluspartneri soovide ja eelistuste kohta küsimine. Ettepanekud ja kokkulepped. Oma seisukohtade väljendamine ja põhjendamine.
* Töö, ametid. Oma töö kirjeldamine, tööülesanded. Töö- ja õppimisvõimalused. Elukutse sobivus. Töövestlus. Elulookirjeldus: töökogemus, hariduskäik. Keeleõpe. Motivatsioonikiri. Elus tehtud kärjääri- ja õppimisvalikute põhjendamine. Tulevikuplaanid. Töökoosolek: oma arvamuse selgelt ja struktureeritult väljendamine, koosoleku päevakorra koostamine, koosoleku juhtimine.
* Kaubandus ja teenindus. Sisseostud ja hinnad. Poed, kaubamärgid, tootjad.  Mood ja riided. Kodumasinad ja tehnika. Reklaamid ja juhised. Tarbijakaitse. Info küsimine, kaebuste esitamine.
* Suhtlemine ametiasutustes. Toimingud veebis. Dokumendid ja ankeedid. Avaldused.
* Vaba aja veetmise viisid. Enda eelistuste väljendamine ja põhjendamine. Huvialad. Oma huvialade propageerimine.
* Puhkuse veetmise viisid, aktiivne ja passiivne puhkus. Reisimine, reisi planeerimine. Info küsimine võõras linnas. Reisimuljete jutustamine. Vaatamisväärsused. Juhtunu, sündmuse kirjeldamine. Anekdootide rääkimine.
* Kirjandus ja kunst. Muusika. Kultuurielamuse kirjeldamine. Proosateos. Tegelaskujude kirjeldamine ja võrdlemine, lühiarvustus.
* Meedia. Peavoolumeedia ja sotsiaalmeedia. Sotsiaalmeedia head ja vead, ohud. Artiklite kriitiline lugemine, tõesuse kontroll.

Grammatika: Oleviku, mineviku ja tuleviku ajavormid. Määrava ja umbmäärase artikli kasutamine. Passiiv. Tingimuslaused. Kaudne kõneviis. Eessõnad. Modaalverbid. Asesõnad. Küsisõnad. Omadussõnade võrdlus. Kirjavahemärkide kasutamine.

**Õppekeskkond:**Kursused viiakse läbi tunni alusel keeleõppeks renditavates ruumides Narvas või tellija soovil Zoomi veebiplatvormil. Õppeklassid vastavad tervisekaitse- ja ohutusnõuetele. Õppeklassides on internetiühendus ning nad on varustatud tahvli, arvuti ja audio-visuaalse esitlustehnikaga.

**Õppemeetodid:**Peamiselt rakendatakse kommunikatiivseid õppemeetodeid, nagu dialoogid, rollimängud, rühma- ja paaristööd, kasutatakse grammatikaharjutusi baasteadmiste omandamiseks. Samuti tehakse lugemis- ja kuulamisharjutusi õige häälduse harjutamiseks ning kõne ja kirjaliku teksti mõistmise arendamiseks.

**Hindamismeetodid. Hindamiskriteeriumid:**

Õppijatele antakse õpiväljundite omandamise kohta tagasisidet jooksvalt õppeprotsessi käigus. Hindamine toimub lõpueksamil, mis koosneb suulisest ja kirjalikust osast. Suuline osa on vestlus õppija ja õpetaja vahel. Kirjalik osa koosneb kuulamisharjutusest, grammatikaharjutusest, lugemisharjutusest ja kirjalikust loovtööst.

Kuulamine – saab aru küsimustest ja kuuldud info, raadio- ning telesaadete põhissisust. (Hinnatakse eksami kirjaliku osa kuulamisharjutuses ja suulise osa vestlusel.)

Lugemine – mõistab tekstide sisu, saab aru sündmuste, mõtete ja soovide kirjeldustest, saab aru tööga seotud sõnavarast ja tekstidest, lünkharjutuste tegemisel tunneb ära korrektse grammatilise vormi, arvab ära tundmatuid sõnu konteksti baasil. (Hinnatakse eksami kirjaliku osa grammatika- ja lugemisharjutuses.)

Rääkimine – räägib spontaanselt endast, oma perest, igapäevaelust ja tööst, huvialadest, plaanidest ja kavatsustest. (Hinnatakse eksami suulise osa vestlusel.)

Kirjutamine – oskab koostada korrektse ülesehitusega teksti, kirjeldada oma kogemusi ja muljeid, oskab moodustada grammatiliselt korrektseid lauseid. (Hinnatakse eksami kirjaliku osa grammatikaharjutuses, lugemisharjutuses ja loovtöös.)

**Õppematerjalid:**  
1. John and Liz Soars “New Headway Upper-intermediate” 5thedition. Oxford University Press, 2014.  
2. Raymond Murphy “English Grammar in Use”, Cambridge University Press, 2011.  
3. Õpetaja koostatud materjalid.  
4. Veebipõhised ressursid: [www.quizlet.com](http://www.quizlet.com), [www.wordwall.com](http://www.wordwall.com), [www.kahoot.com](http://www.kahoot.com), [www.padlet.com](http://www.padlet.com).

**Täiendkoolituse lõpetamise tingimused ja väljastatavad dokumendid:**

Keelerõõmud Keeltekool OÜ väljastab kursuse lõpetanule tunnistuse tingimusel, et õppija on osalenud vähemalt 80% auditoorsetest tundidest ja läbinud edukalt kursuse lõpueksami. Lõpueksam hõlmab kirjutamist, kuulamist, lugemist ja kõnelemist ning selle abil kontrollitakse eespool mainitud õpiväljundite omandamist. Eksam loetakse sooritatuks, kui õppija saavutab vähemalt 60% maksimaalsest punktisummast.

Tunnistusele kantakse lõpetatud kursuse nimetus ja kestus, kursuse toimumise aeg ning osaleja nimi ja isikukood. Tunnistusele kirjutavad alla kursuse õpetaja ja keeltekooli juhataja. Kui osaleja ei läbinud edukalt kursuse lõpueksamit ja/või ei osalenud vajalikul arvul tundides, antakse talle kursuse lõpus tõend, kus on märgitud osaletud tundide arv. Tõendi allkirjastab Keelerõõmud Keeltekooli juhataja.